Comitetul Executiv al UEFA s-a reunit miercuri la Dublin, înaintea finalei Ligii Europa, și a stabilit stadioanele care vor găzdui viitoarele finale ale Ligii Campionilor, Women’s Champions League, Liga Europa și Conference League.
Federația Română de Fotbal (FRF) a intrat în cursa pentru găzduirea finalei UEFA Europa League în 2026 sau 2027 cu Arena Națională din București. Cu toate acestea, candidatura Bucureștiului a fost devansată de Istanbul și Frankfurt.
FRF a declarat că va continua să deruleze proiectele antamate cu ocazia candidaturii în direcțiile Fotbal, Business, Comunitate, Sustenabilitate și Inovație, contribuind astfel la dezvoltarea cluburilor de fotbal din România.
În plus, FRF va continua să candideze pentru găzduirea unor importante competiții fotbalistice internaționale, următorul turneu organizat în România fiind UEFA EURO U19 din 2025.
Unde vor avea loc finalele?
Liga Campionilor
- 2026: Budapesta, Puskás Aréna
- 2027: Decizia a fost suspendată până în septembrie, sub rezerva transmiterii de către Federația Italiană de Fotbal a informațiilor privind planurile de renovare a stadionului San Siro din Milano.
Liga Europa
- 2026: Istanbul, Beşiktaş Park
- 2027: Frankfurt, Stadion Frankfurt
Conference League
- 2026: Leipzig, RB Arena
- 2027: Istanbul, Beşiktaş Park
UEFA Women’s Champions League
- 2026: Oslo, Ullevaal Stadion
- 2027: O nouă procedură de licitație va fi deschisă, deoarece Germania a fost deja desemnată pentru finale în 2026 și 2027 și, prin urmare, oferta de la Stuttgart nu a putut fi luată în considerare.
Fiți la curent cu ultimele noutăți. Urmăriți DCNews și pe Google News